Eerste lentereën dalk vir binnelandDie sentrale binneland kan van Woensdag 18 September dalk die eerste voorsmakie van vanjaar se lentereëns ontvang. Volgens die Noorweegse weerdiens kan Bloemfontein op 18 en 19 September saam ‘n raps oor die 11 millimeter te wagte wees. Ongelukkig lyk dit nie of die res van die binneland veel te wagte kan wees nie, met Pretoria wat kwalik ‘n katspoegie te wagte kan wees. Johannesburg sal na verwagting darem twee katspoegies kry. Ook oor Noordwes lyk dit nie na veel meer as stofnat nie. Welkom in die Vrystaat kan byna tien millimeter te wagte wees, Kimberley kan so vyf millimeter verwag, maar verder wes lyk dit of Upington droog gaan bly. Ook oor Limpopo lyk dit of die reën nog eers gaan wyd hou. Op die tiendae-voorspelling lyk dit nog nie of die werklike lentereëns sommer in dié tydperk oor die binneland sal uitsak nie.